b'\n_START_ARTICLE_\nSteven Chu\n_START_SECTION_\nAtomska stupica\n_START_PARAGRAPH_\nAtomska stupica (engl. atomic trap) je ure\xc4\x91aj za usporavanje (hla\xc4\x91enje) atoma u malom dijelu prostora radi njihova spektroskopskog prou\xc4\x8davanja. Osnovna je tehnika Dopplerovo hla\xc4\x91enje, pri kojem se upotrebljava lasersko svjetlo ne\xc5\xa1to ni\xc5\xbee frekvencije od odre\xc4\x91enog elektronskog prijelaza u atomu. Takvo svjetlo usmjeri se na brze atome u snopu ili pari. Zbog Dopplerova u\xc4\x8dinka atom vidi fotone kao rezonantne. Fotoni se apsorbiraju i tako pobu\xc4\x91eni atom fluorescira emitiraju\xc4\x87i foton u nasumi\xc4\x8dnu smjeru. Tako se prenosi moment koli\xc4\x8dine gibanja s fotona na atom, a to uz lavinu fotona uzrokuje usporavanje atoma. Primjenom laserskoga snopa u svih 6 smjerova zadr\xc5\xbeavaju se atomi u zadanom prostoru (opti\xc4\x8dka molasa). Ako se primijene dodatna magnetska polja i laser, atomi se mogu ohladiti na nekoliko milijuntinki Kelvina. Sudari tako ohla\xc4\x91enih atoma omogu\xc4\x87uju prou\xc4\x8davanje raznih kvantnih u\xc4\x8dinaka. Na\xc4\x8dela laserskoga zarobljavanja primjenjuju se za prou\xc4\x8davanje mikroorganizama koji se dr\xc5\xbee izolirani, a da im se ne na\xc5\xa1kodi.'